### Beslutning

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 18. december 2019 har vedtaget Magistratens indstilling i overensstemmelse med erklæring fra Sundheds- og Omsorgsudvalget af 11. december 2019.

### Resumé

Antallet af ældre er stigende og de ældre lever længere. Derfor er der behov for at bygge flere plejeboliger, hvis kommunens serviceniveau skal fastholdes og plejeboliggarantien overholdes.

Med disse forudsætninger har Sundhed og Omsorg beregnet, at der de kommende 10 år vil være behov for 425 nye plejeboliger. En fremskrivning til 2036 viser, at behovet vil fortsætte med at stige og i 2036 vil det samlede behov for nye plejeboliger være vokset til i alt 912.  Der foretages i forbindelse med den 10 -årige anlægsplan en analyse af behovet for ældreboliger, som sammenholdes med det nuværende udbud med henblik på at fastlægge et eventuelt udbygnings-/afviklingsbehov.

Boligplanen beskriver hvor mange nye boliger der er brug for, deres geografiske fordeling og den økonomisk ramme. Udgangspunktet er Boligpolitikken, som byrådet har godkendt 28. maj 2019.

Boligplanen opdateres hvert andet år for at sikre, at der hele tiden sker en tilpasning, hvis behov og befolkningsprognoser ændrer sig.

### Indstilling

Det indstilles:

At 1)     Byrådet tager redegørelsen i Boligplan 2019 for Sundhed og Omsorg gældende for perioden 2019-2029 (bilag 1) til efterretning.

At 2)     Udbygningsbehovet indgår i arbejdet med den 10-årige anlægsplan fra 2024-33 og anlægsudmøntningerne fra 2024 og fremefter.

### Sagens forløb

05-09-2019 Borgmesterens Afdeling påtegning

Fremsendes til Magistraten.

Borgmesterens Afdeling bemærker, at indstillingen indeholder en prognose med to forskellige scenarier, der varierer i forhold til, hvordan den sunde aldring er indarbejdet. Sundhed og Omsorg vælger det scenarie, hvor det antages, at den sunde aldring er stoppet. Det andet scenarie indarbejder sund aldring med den effekt, som sund aldring har haft fra 2014 til 2017. Forskellen mellem de to scenarier er derfor en udvikling i en meget kort årrække, hvilket indebærer en række usikkerheder. På den baggrund anbefaler Borgmesterens Afdeling, at der fremadrettet arbejdes med et spænd i behovet på 290-425 plejeboliger, hvilket er resultatet af de to scenarier for den fulde 10-årige periode, som Boligplanen dækker.

I forlængelse af ovenstående prognose kan det konstateres, at der vil blive behov for udbygning af plejeboligområdet de kommende år. Samtidig konstateres det, at ældreboligområdet ikke skal udbygges, hvilket også hænger godt sammen med den overkapacitet på området, som der er redegjort for i tidligere boligplaner. I forlængelse af Afdelingernes Budget for 2020 analyserer Borgmesterens Afdeling sammen med Sundhed og Omsorg overkapaciteten med henblik på at understøtte plejeboligudbygningen. Borgmesterens Afdeling anbefaler, at reservere provenuer fra omdannelser, byudvikling og øvrig realisering af jord og bygninger på ældre- og plejeboligområdet til den demografisk betingede udbygning af plejeboliger. Hermed medfinansieres en stor udbygningsudfordring for Byrådet, hvilket styrker råderummet og prioriteringsmuligheder i forhold til andre anlægsbehov.

Borgmesterens Afdeling har herudover ingen bemærkninger til indstillingen.

 09-09-2019 Magistraten
Sagen udsattes i Magistratens møde den 9. september 2019.
 31-10-2019 Borgmesterens Afdeling påtegning

Fremsendes til Magistraten.

Borgmesterens Afdeling bemærker, at indstillingen indeholder en prognose med to forskellige scenarier, der varierer i forhold til, hvordan den sunde aldring er indarbejdet. Sundhed og Omsorg vælger det scenarie, hvor det antages, at den sunde aldring er stoppet. Det andet scenarie indarbejder sund aldring med den effekt, som sund aldring har haft fra 2014 til 2017. Forskellen mellem de to scenarier er derfor en udvikling i en meget kort årrække, hvilket indebærer en række usikkerheder. På den baggrund anbefaler Borgmesterens Afdeling, at der fremadrettet arbejdes med et spænd i behovet på 290-425 plejeboliger, hvilket er resultatet af de to scenarier for den fulde 10-årige periode, som Boligplanen dækker. I forlængelse af ovenstående prognose kan det konstateres, at der vil blive behov for udbygning af plejeboligområdet de kommende år. Samtidig konstateres det, at ældreboligområdet ikke skal udbygges, hvilket også hænger godt sammen med den overkapacitet på området, der er redegjort for i tidligere boligplaner.

I forlængelse af Afdelingernes Budget for 2020 analyserer Borgmesterens Afdeling sammen med Sundhed og Omsorg overkapaciteten med henblik på at understøtte plejeboligudbygningen.

Borgmesterens Afdeling har herudover ingen bemærkninger til indstillingen.

 04-11-2019 Magistraten

Fremsendes til [adresse] med bemærkning, at Magistraten i mødet den 4. november anbefaler, at byrådet tiltræder Magistratsafdelingen for Sundhed og Omsorgs indstilling af 8. oktober 2019 i overensstemmelse med påtegning af 31. oktober 2019 fra Borgmesterens Afdeling.

 13-11-2019 Aarhus Byråd
Fremsendes til Sundheds- og Omsorgsudvalget til behandling i henhold til beslutning i byrådets møde den 13. november 2019.
 20-11-2019 Sundheds- og Omsorgsudvalget

Udvalget udsatte sagens endelige behandling med henblik på at invitere Sten Steffensen, formand for Udsatterådet i [adresse], til at uddybe behovet for pladser til plejekrævende ældre med misbrug.

 11-12-2019 Sundheds- og Omsorgsudvalget

Udvalget kunne enstemmigt tiltræde indstillingen i overensstemmelse med Magistratens anbefaling med den bemærkning, at der som nævnt i Borgmesterens Afdelings påtegning bør arbejdes med et spænd i behovet på 290-425 plejeboliger, og at dette analyseres undervejs, så man om nødvendigt kan justere kursen.

René Rasmussen og Verner Bach var forhindrede i at deltage i udvalgets behandling af sagen 20. november. Jean Krogh og Tim Thygesen var forhindrede i at deltage i udvalgets behandling af sagen 11. december.

 18-12-2019 [adresse]
Tilbagesendes Magistratsafdelingen for Sundhed og Omsorg med bemærkning, at byrådet i sit møde den 18. december 2019 har vedtaget Magistratens indstilling i overensstemmelse med erklæring fra Sundheds- og Omsorgsudvalget af 11. december 2019.